ΓΡΑΠΤΗ ΕΡΩΤΗΣΗ E-2563/96 υποβολή: Νικήτας Κακλαμάνης (UPE) προς την Επιτροπή (11 Οκτωβρίου 1996)

Θέμα: Αφδώδης πυρετός

Όπως είναι γνωστό, η Ελλάδα επλήγη για τρίτη φορά από τον αφθώδη πυρετό, και μάλιστα στις ευαίσθητες παραμεθόριες περιοχές, ιδιαίτερα δε, στον Έβρο.

Η προέλευση αυτής της ζωονόσου είναι από την Τουρκία, κάτι που έχουν πιστοποιήσει οι πλέον αρμόδιοι οργανισμοί και οι εμπειρογνώμονες της Ε.Ε., αφού είναι τύπου «Όμικρον 1» που κυριαρχεί σε όλη τη χώρα.

Η Ελλάδα, μόλις διαπιστώνει ακόμη και ελαφρά κρούσματα αφθώδους πυρετού, προβαίνει σε ακραία μέτρα (όπως θανατώσεις ακόμη και υπόπτων ζώων) και δεν φείδεται καμίας δαπάνης, ενώ οι γειτονικές της χώρες αδιαφορούν πλήρως για τη μετάδοση της αρρώστιας.

Η υπαίτιος του αφθώδους πυρετού Τουρκία δεν εκδήλωσε καμία διάθεση συνεργασίας, ενώ η ζημία της Ελλάδας είναι τεράστια σε οικονομικό, εμπορικό και εθνικό επίπεδο.

Με βάση όλα τα παραπάνω, ερωτάται η Ευρωπαϊκή Επιτροπή:

1. Τί μέτρα σκοπεύει να λάβει εναντίον της Τουρκίας, χώρα η οποία επιδιώκει ένταξη στην Ε.Ε. αλλά συστηματικά περιφρονεί τους μηχανισμούς της;

2. Αντιμετωπίζεται το ενδεχόμενο κήρυξης αυτής της χώρας σε ευρωπαϊκή καραντίνα ώστε να αποφευχθεί η εισαγωγή κτηνοτροφικών προϊόντων απ' αυτήν, και άρα η μετάδοση του αφθώδους και στις υπόλοιπες χώρες;

3. Πρόκειται να αποζημιωθεί η Ελλάδα για την πολλαπλή ζημιά που υφίσταται, χώρα η οποία συμμορφώνεται πλήρως με τις συστάσεις της Ε.Ε. και κάνει ό,τι μπορεί για την μη εξάπλωση της νόσου, ενώ η γειτονική της χώρα κανένα μέτρο δεν λαμβάνει;

Απάντηη του κ. Fischler εξ ονόματος της Επιτροπής (20 Νοεμβρίου 1996)

Η Επιτροπή παρακολουθεί με μεγάλη προσοχή και ανησυχία την κατάσταση της ασθένειας του αφθώδους πυρετού στην Ανατολική Ευρώπη. Η Ελλάδα αξίζει συγχαρητήρια για τον τρόπο με τον οποίο έθεσε υπό έλεγχο την ασθένεια στο έδαφός της, περιορίζοντας την εξάπλωσή της σε μία και μόνον περιοχή. Όσον αφορά την κατάσταση στην Τουρκία, έχουν ήδη ληφθεί ορισμένα μέτρα για να παρεμποδιστεί η εισαγωγή της ασθένειας στην Κοινότητα. Η Τουρκία δεν περιλαμβάνεται στον κατάλογο των τρίτων χωρών που μπορούν να εξάγουν ζώα και ορισμένα ζωικά προϊόντα στην Κοινότητα. Η Επιτροπή έχει, ωστόσο, επίγνωση ότι αυτό δεν επαρκεί για να αποσοβήσει την εξάπλωση του αφθώδους πυρετού σε περιοχές που συνορεύουν με το τουρκικό έδαφος. Για να εξευρεθούν λύσεις σχετικά με αυτό το πρόβλημα και για να καθοριστούν ενδεχόμενες κοινοτικές δράσεις, επισκέφτηκαν την Τουρκία

εμπειρογνώμονες κατά το Σεπτέμβριο και Οκτώβριο του 1996. Τα αποτελέσματα της αποστολής τους εξετάζονται τώρα και θα γίνουν συστάσεις για ανάληψη δράσης. Η Επιτροπή δεν θα διστάσει να καταβάλει προσπάθειες, σε συνεργασία με τις ελληνικές και τουρκικές αρχές, για να ληφθούν μέτρα με σκοπό να εξασφαλισθεί η κατάλληλη προστασία του κοινοτικού εδάφους και, ιδίως, οι περιοχές εκείνες της Ελλάδας που απειλούνται άμεσα να προσβληθούν από την ασθένεια. Μία από τις επιλογές είναι η διοργάνωση εκστρατείας εμβολιασμού στην Τουρκία.

Οσον αφορά ενδεχόμενη αποζημίωση της Ελλάδας για τις προσπάθειες που κατέβαλε για να ελέγξει την ασθένεια, οι ελληνικές αρχές υπέβαλαν, στις 30 Σεπτεμβρίου 1996, μία αίτηση στην Επιτροπή, σύμφωνα με το άρθρο 3 της απόφασης 90/424/ΕΟΚ του Συμβουλίου σχετικά με ορισμένες δαπάνες στον κτηνιατρικό τομέα ((ΕΕ αριθ. L 224 της 18.08.1990, όπως τροποποιήθηκε τελευταία από την απόφαση 94/370/ΕΚ του Συμβουλίου - ΕΕ αριθ. L 168 της 02.07.1994. )). Η αίτηση αυτή καλύπτει δαπάνες για τη σφαγή ζώων και καταστροφή των πτωμάτων τους σε μολυσμένα αγροκτήματα και σε αγροκτήματα που βρίσκονται σε επαφή με αυτά κατά τη διάρκεια των μηνών Ιουλίου έως Σεπτεμβρίου 1996, και εξετάζεται σύμφωνα με τις συνήθεις διαδικασίες.